Koncerta programmas pamatā ir unikāls un līdz šim auditorijai nepazīstams Latvijas mūzikas vēstures materiāls – dziedājumi no 1621. gadā iespiestās Georga Elgera\* dziesmugrāmatas Geistliche Catholische Gesänge. Tā izceļama kā pirmais nozīmīgais katoliskais melodiju krājums, kurā atrodami gregoriski psalmdziedājumi, senbaznīcas himnas un litānijas, domājams, paša Georga Elgera tulkotas un adaptētas. Grāmatā sastopamas un koncertā būs dzirdamas arī paša garīdznieka sacerētas dziesmas, kurās ievērota toniskā vārsmošanas sistēma, lietotas atskaņas un pat atsevišķi latviešu folkloras stilistikas paņēmieni.

Koncerts iecerēts kā aizraujošs skaņas piedzīvojums, kurā klausītājs sastapsies ar agrīno latviešu valodu, kas 17. gadsimtā tikai vēl veidojas. Solisti un pavadošie instrumenti caurviju plūdumā atskaņos senās melodijas tam laikmetam atbilstošā veidā, izmantojot gan ģenerālbasa, gan improvizācijas elementus.

\*Georgs Elgers (Georg Elger, 1585 Valmiera – 1672 Daugavpils) – latviešu izcelsmes garīdznieks, garīgo tekstu autors un jezuītu semināru mācībspēks. Izmantojis savos latviešu tekstos ortogrāfiju, kas balstās poļu rakstības paraugā. Dzimis luterāņu ģimenē, mācījies Rīgas Domskolā. Studējis Braunsbergā (Prūsijā), tad Polockā un Ņesvižā. Pārgājis katoļticībā, iestājies Viļņas jezuītu ordenī (1607). No 1615. gada bijis katoļu priesteris Rīgā, Cēsīs. Ilūkstē, Jelgavā. Kad zviedru valdība pēc poļu sakāves likvidēja jezuītu garīgos seminārus Rīgā un Cēsīs, Elgers devās uz Braunsbergu. No 1631. līdz 1635. gadam Elgers darbojies Smoļenskā un 1636. gadā Oršā (Krievijā). 1637./1638. gadā ieradies Daugavpilī, kur līdz mūža galam strādājis jezuītu seminārā.